—

Și, pentru smochinele de masă: Următoarea formulare inițială din caietul de sarcini în vigoare: „După sortare, smochinele ambalate nu prezintă înțepături de insecte sau pete, coaja nu este tăiată sau crăpată și prezintă culorile C2 până la C7 în conformitate cu codul de culori CTIFL menționat mai sus. Conținutul lor de zahăr este mai mare sau egal cu 14° Brix.” se completează și se înlocuiește cu următoarea formulare: „Smochinele sunt sortate, calibrate, ambalate și expediate în maximum cinci zile după recoltare. Sortare, calibrare și ambalare: dimensiunea acestora este mai mare sau egală cu 40 mm. Nu prezintă înțepături de insecte sau pete, crăpături, tăieturi, fisuri sau zone dure. Coaja fructului poate totuși să prezinte o urmă ușoară de frecare a frunzei de fruct în limita a 5 % din suprafața sa. Smochinele au culoarea C2-C7 din codul de culori al CTIFL menționat mai sus și prezintă un conținut de zahăr mai mare sau egal cu 14° Brix. Cu excepția neconformităților de dimensiune și de soi, se acceptă o proporție maximă de fructe neconforme de 10 % per lot.” Prin urmare, termenul inițial de ambalare și de expediere de maximum cinci zile după recoltare, care rămâne neschimbat, este reluat în această formulare. Punctul referitor la criteriile de sortare este reformulat și completat prin introducerea unor praguri de toleranță exprimate în procentaj de fructe neconforme. Aceste toleranțe corespund, după mai mulți ani de producție și de control al denumirii de origine, unor diferențe de sortare acceptabile, și anume maximum trei smochine neconforme într-o tăviță cu 27 de smochine. Se păstrează informațiile referitoare la selecția smochinelor cu o dimensiune minimă de 40 mm, precum și la caracterul lipsit de tăieturi, fisuri și zone dure al cojii. În ceea ce privește modalitățile de ambalare a smochinelor (în tăviță sau în caserole), următoarea formulare inițială din caietul de sarcini în vigoare: „Ambalarea și comercializarea se efectuează în tăvițe cu un singur strat sau în caserole având un conținut de maximum 1 kilogram.” se completează și se înlocuiește cu următoarea formulare: „Ambalarea se efectuează imediat după sortare și calibrare. Comercializarea se efectuează în tăvițe cu un singur strat sau în caserole având un conținut de maximum 1 kilogram.” De fapt, pentru mai multă precizie, se adaugă informația potrivit căreia ambalarea trebuie să se efectueze imediat după etapa de sortare și de calibrare, pentru a se păstra calitatea fructelor. Restructurarea generală a diferitelor paragrafe a dus la crearea unui punct specific, „depozitare înainte de expediere”, care reia condițiile următoare, deja prevăzute în caietul de sarcini pentru smochinele de masă: „Până la expedierea acestora, loturile ambalate sunt depozitate la rece la temperaturi pozitive de maximum 8 grade Celsius.” — Și pentru smochinele destinate prelucrării: Caietul de sarcini este completat cu condiții de preparare și, după caz, de congelare a smochinelor destinate prelucrării. Astfel, se adaugă formulările următoare: — „Smochinele sunt sortate, calibrate, ambalate și expediate sau depozitate la rece în vederea congelării în maximum cinci zile după recoltare”. — „Sortare, calibrare”: „Smochinele au o dimensiune mai mare sau egală cu 40 mm și au culoarea C2-C7 din codul de culori al CTIFL menționat mai sus. Acestea prezintă un conținut de zahăr mai mare sau egal cu 14° Brix. Smochinele nu prezintă înțepături de insecte, dar pot fi crăpate, tăiate, fisurate, cu zone dure sau pot prezenta urme de frecare a frunzei pe fruct. Cu excepția neconformităților de dimensiune și de soi, se acceptă o proporție maximă de fructe neconforme de 10 % per lot.” Prin urmare, aceste smochine răspund acelorași cerințe de sortare ca și smochinele de masă în ceea ce privește dimensiunea, culoarea, conținutul de zahăr și absența înțepăturilor de insecte. În schimb, spre deosebire de smochinele de masă, acestea pot fi crăpate, tăiate, fisurate sau cu zone dure. — „Ambalare, depozitare și perioada de timp înaintea expedierii în stare proaspătă”: „Imediat după sortare și calibrare, smochinele sunt ambalate într-un recipient cu o capacitate maximă de 25 de kilograme, închis cu ajutorul unui sistem inviolabil, care își pierde integritatea după deschidere. Ele sunt depozitate imediat la rece la temperaturi pozitive de maximum 8 grade Celsius, până la expedierea lor.” Prin capacitatea lor mare, aceste unități de ambalare sunt adaptate destinației comerciale a produsului (prelucrare), păstrând în același timp calitatea acestuia, dat fiind că sunt limitate la 25 kg. În plus, pentru limitarea riscurilor de înlocuire a produsului cu smochine care nu poartă DOP, se prevede ca ambalajul utilizat să fie dotat cu un sistem inviolabil, care își pierde integritatea după deschidere. — „Ambalare, depozitare, congelare și perioada de timp înaintea expedierii în stare congelată”: — Depozitare prealabilă la rece: „Imediat după sortare și calibrare, smochinele sunt depozitate la rece, la temperaturi pozitive de maximum 8 grade Celsius, timp de 12 până la 24 de ore, într-un recipient cu o capacitate maximă de 25 de kilograme.” De asemenea, smochinele destinate congelării sunt depozitate în recipiente cu o greutate maximă de 25 kg pentru a se păstra calitatea produsului. După etapa de sortare, care poate crește temperatura fructelor, păstrarea smochinelor la rece înainte de congelare, timp de 12 până la 24 de ore în cameră frigorifică la o temperatură de maximum 8° Celsius, permite evitarea unui șoc termic prea mare, care ar putea să altereze calitatea fructului. — Congelare: „După depozitarea prealabilă la rece, smochinele sunt congelate pentru a atinge o temperatură internă mai mică sau egală cu – 18° Celsius în maximum cinci zile de la data congelării.” Operatorii nu dispun de instalații care să le permită să efectueze o congelare rapidă. Cu toate acestea, experiența a arătat că perioadă de timp de maximum cinci zile înainte de congelare ar fi preferabilă pentru păstrarea caracteristicilor smochinelor „Figue de Solliès”. — Ambalarea smochinelor congelate: „Smochinele sunt ambalate într-un recipient cu o capacitate maximă de 25 de kilograme, închis cu un sistem inviolabil care își pierde integritatea după deschidere.” Fiind destinate prelucrării, smochinele sunt ambalate în recipiente mari, spre deosebire de smochinele de masă. Totuși, conținutul este limitat la 25 kg pentru a se evita presarea într-o măsură prea mare a fructelor, care le-ar putea vătăma. În plus, pentru a se evita orice înlocuire a produsului cu smochine cu alte origini geografice, se impune ca ambalajele să fie însoțite de un sistem care să permită să se verifice dacă au fost deschise. — Durata de conservare a smochinelor congelate: „Smochinele congelate beneficiază de denumirea de origine protejată «Figue de Solliès» timp de cel mult un an după congelare”. Durata maximă de conservare a fructelor congelate permite, pe de o parte, asigurarea păstrării caracteristicilor fizice și organoleptice ale produsului și, pe de altă parte, evitarea unei comercializări simultane a producțiilor din diferiți ani de recoltă. Formularea următoare care figurează în caietul de sarcini, precum și la punctul 3.5 din documentul unic în vigoare: „Ambalarea are loc obligatoriu în aria geografică, deoarece produsul este fragil, și astfel încât să se conserve calitatea și caracteristicile specifice denumirii de origine. În general, smochinele nu suportă bine transportul și eventualele șocuri. Prin urmare, ele trebuie manipulate cât mai puțin posibil și ambalate foarte rapid în recipiente care să evite orice risc de strivire (tăviță cu un singur strat de fructe sau caserolă de maximum 1 kg). Pe de altă parte, această constrângere impune ambalarea smochinelor imediat ce au fost sortate, deci chiar în locul unde se realizează sortarea, etapă care face apel la priceperea producătorilor din aria geografică.”, se completează și se înlocuiește cu următoarea formulare: „Ambalarea și, în cazul smochinelor destinate prelucrării, congelarea eventuală trebuie să se realizeze în aria geografică. În general, smochina este un fruct fragil, care nu suportă bine transportul, manipulările multiple și eventualele șocuri fizice sau termice. Prin urmare, pentru a se asigura păstrarea calităților lor originare, smochinele trebuie să fie ambalate sau congelate (după o depozitare la rece la temperaturi pozitive timp de 12 până la 24 de ore pentru evitarea unui șoc termic prea mare), imediat ce au fost sortate, în recipiente fără niciun risc de strivire (tăviță cu un singur strat de fructe sau caserolă având un conținut de maximum 1 kg pentru smochinele de masă, respectiv recipiente de maximum 25 kg pentru smochinele destinate prelucrării). Astfel, această restricție impune ambalarea și congelarea smochinelor pe teritoriul ariei geografice de producție, deoarece pentru etapa de sortare este necesară priceperea producătorilor de smochine din Solliès. În plus, ambalarea și congelarea în aria geografică permit și limitarea riscurilor de înlocuire a produsului cu un produs neconform, în special prin intermediul utilizării de către producători a unor ambalaje cu un sistem inviolabil, care își pierde integritatea după deschidere”.